સમતાએ આવેલા અતિથિઓના સત્કાર માટે એની મોટી વહુ મહિમાને ચા – નાસ્તો મોકલવા જણાવ્યું. ધીરજ મનોમન વિચારી રહ્યો કે નવીન આ લોકોને અહીં લઈને શા માટે આવ્યો હશે ? કોઈ ફંડ – ફાળા માટે તો નહીં હોય ને ? એને ખુલાસા માટે વધુ રાહ ન જોવી પડી. એની ઉંમરના આશરે પાંસઠેક વર્ષની વયના માણસે વાતની શરૂઆત કરી, ‘પહેલાં હું તમને મારો પરિચય આપું. હું જશવંત પૂજારા. થોડા સમય પહેલાં ખાનગી કંપનીમાંથી રિટાયર્ડ થયો. આપના મિત્ર નવીનભાઈ મારા મિત્રના સાળા થાય. અમે બધા અનાયાસે એક વાર ભેગા થઈ ગયા ત્યારે ઘરમાં નવી-જૂની પેઢી વચ્ચેના વિચારોમાં અંતર, એકબીજા પ્રત્યેના લાગણી વિનાના વ્યવહાર, સાસુ-વહુના કાયમી કંકાસ વગેરે બાબતો અંગે વાત નીકળી ત્યારે મેં એવો વિચાર રમતો મૂક્યો કે શા માટે આપણે અલગ ન રહી શકીએ ?